bavarian-nlp/barwiki-20250901 huggingface dataset:
Mareschallo

In Sidtiról sein die italienischn Gendarmen (Carabinieri) zuasténdig fir der Sicherheit in der Gemeinde. Der Mareschallo (ital. maresciallo) isch der Schéf in der Carabinieristazión va jeder Gemeinde. Man kånn dés mit „Polizeimoaster“ ibersétzn. An Mareschallo gip’s aa pan italienischn Militär. Er zéhlt zu die Unteróffizier.
Dés isch insófern intressant, weil der Sidtiróler då an italienischs Wórt in sein Wórtschåtz aufgnommen håt, dés eigntlich ausn Taitschn kimmp: althoachtaitsch marah = Róss althoachtaitsch scalc = Knecht. Der Marschall håt also urspringlich in Róssståll gårbeitet. Aus taitsch marahscalc håbm die Franzósn maréchal gmacht, die Italiener håbm as franzésische Wórt ibernummen unt wieder a pissl veréndert.
Mur

Die Mur isch in Sidtiról die Frucht va der Prompeerstaud. In Kärntn hoaßt sie aa Murn. Dés wert aus italienisch mora (gleiche Pedeitung) ibernummen sein. In Sidn va Sidtiról versteaht mån unter Mur aa die Frucht van Maulpeerpam, dén man Murpam hoaßt. Der Murpam isch in der Gegnt friaher fir der Seidnraupmzucht gsétzt gwurtn (z. B. in Tramin).
Außerhalb van Poarischn Språchraum sågg man in Pfälzischn „Moren“ fir die Prompeern. Då wert’s ausn franzésischn „mûre“ kémmen. As taitsche Wórt Brombeere kimmp va ålthoachtaitsch braam (Dornstrauch).
Ribisl

Die Ribislen, dt.: Johannisbeere(n) ("Ribes"), sein verhólzte Staudn mit schmåckhåfte Frichte; dé kénnen schwårz óder roat sein. Sie werdn kultiviert. Die Årt „Ribes petraeum“ unt åndre kémmen in Mittleurópa a wilt vór.
Die Pezeichnung isch in poarischn Språchraum verproatet unt geaht af der lateinischn Årtpezeichnung „Ribes“ zrugg.
Såltner

Als Såltner werd in die Weinpaugégetn va Sidtiról der Weinpergwächter pezeichnt. Hait isch der Peruaf lei mehr va histórischn Interesse. Der Såltner isch kurz vór der Reife va die Weimer (Traubm) in die Weingiater umanånd gången, dass neamet die Weimer stiehlt.
Ursprung van Wórt: lateinisch saltuarius (Flurhüter).
Torggl

As Gerät, mit dén man friaher in Såft va die Weimer (Traubm) auspresst håt, hoaßt in Sidtiról unt aa driberausi Tórggl. Je nåch der Ménge, wås zu pressn isch, kånn die Tórggl mehrere Meter lång sein. In die Weinpaugepiate pan Rhein sågg man derzua Kelter, Trotte (alemannisch) óder Weinpresse.
Ursprung van Wórt: lateinisch torquere (drahnen, nhd. drehen).
Tschurtsch

Unter Tschurtschn versteaht mån in Nordtiról, Sidtiról unt Kärntn die Zåpfn va die Nådlpam. Die Tschurtschn entwicklen sich aus die weiblichn Pliĕtnstént unt enthåltn af die Schuppm die Såmen.
Verschiedne Årtn.
Die Faichtn unt Tånnen håbm léngliche Tschurtschn, die Larchn, Latschn unt Férchn kurze. Pa die Tånnen, Larchn unt Zédern schaugn sie auwärts, pa die Faichtn héngen sie åwärts. Pa die Tånnen fålln die Schuppm schón afn Pam å, pa die Faichtn fållt die Tschurtsch gånzer å, déswégn fintet man afn Pódn koane Tånnentschurtschn. Pa die Tschurtschn va die Férchn kann man guat peóbåchtn, wie die Schuppm augeahn, wénns truckn wert, unt zua, wénn die Tschurtsch nåss wert. Die Tschurtschn va der exotischn Tränenkiefer sein auffållend lång, dé va der Schirm-Pinie (Pinus pinea) enthåltet die pekånntn Pinóli, die Såmen va die Zirbm (Pinus cembra) wern aa óftrmål géssn („Zirbesnisslen“). Die Zipressn sein aa Nådlpam, håm åber koane richtign Tschurtschn, die Kranawetn unt die Eibm schón går nét.
Verwéndung.
Die Tschurtschn kånn man fir Pastlårbeitn verwéntn. Dé va die Ferchn fangen schnell Fuier unt sein déswégn zun Fuier måchn geeignet.
Herkunft van Wórt.
In Trentino (italienischer Språchraum] isch derfir die Bezeichnung ciorciola (såg: tschortschola), in Slowenien ĉorź (såg: tschortsch) in Verwéndung. Es gip die Vermuatung, dass as Wórt af lateinisch „tursus“ (Stängel, Rumpf) zrugg geaht.
Verwåndtschåftsbezeichnungen in Tiról

In der Listn untn sein ålte unt nuiere Pezeichnungen fir Verwånte aus Nord-, Sid- unt Ósttiról aufzéhlt. Es isch nét méglich zu sågn, wia óft die åltn Pegriffe in a Toal Órte nó praucht wern; sie sein toalweis aus der Literatur va Mitte 20. Jåhrhundert. Sicher wern hait viele Pezeichnungen aus der Hoachspråch gnummen unt lautlich in Dialekt ånpasst. Só hoaßt’s hålt zun Peispiel Ounkl stått „Onkel“.
Peziehungen.
Nichte unt Neffe sein wåhrscheinlich nét ålte Muntårtpegriffe; in Wérterpuach van J. Schatz sein sie nét ångébm. Nuiere Bezeichnungen sein wóhl aa Papa, Papi, Mutti. Gitsch / Gitsche ódr Madl kånn (veråltet) aa „Geliebte“, „Verlóbte“ hoaßn, Pua / Pui aa „Geliebter“, „Verlóbter“.
Weimer

Weimer hoaßt in die Sidtiróler Wenpaugepiate der Fruchtstånt va der Weinréb (af hoachtaitsch „Weintraube“).
As Schkelett hoaßt man die „Pratsch“ (hoachtaitsch Kamm), drån héngen die Kern (Weimerkern). Man terf dés nét verwéchslen: dialektal „Kern“ isch nét der Såmen, sóndern die „Beere“, in der sich die Såmen pefintn. Pan Kern auswéndig umer isch der Pålg. Der Seitnzweig (zåmp Kern) van Weimer hoaßt Traschggala.
Der Sidtiróler Weinpauer unterscheidet roate Weimer unt Weißweimer. Zåpfmweimer sein Weimer mit groaße Kern, dé géssn wern, nét fir Weinproduktión verwéndet. Die Erperweimer hoaßn af hoachtaisch „Erdbeertrauben“, wern normalerweis aa nét zu Wein gmåcht, sein in der Sidtiróler Produktión nét va Pedaitung.
Die Ernte va die Weimer isch as Wimmen (Weinlese). Die gmóstetn (zerschtåmpftn) Weimer gébm die Pråschggl óder Pråstl (Gmoasch). Haitzutåg werdn die Weimer nimmer héndisch gmóstet.
Die Weimer håbm va 14 pis 21 Prozént Zugger. Sie sein je nåch Sórtn åp Mitte Setémer reif.
Zeltn

Der Zeltn isch in Tiról a Weihnachtsgepäck. Er enthåltet viel Frichte unt Nussn, Måndlen unt weanig Toag. Af der Óberseit wert er óft mit Nussn unt kandierte Frichte schean verziart. Der Zeltn isch gånz siaß unt kaloridnreich. Weiters isch er lång håltpår; man kånn-en månchmål sógår nó um Oastern éssn.
Verwåndter Artikl: Kletznbrot
Zurglbam

Dr Zurglpam ("Europäischer Zürgelbaum", "Celtis australis" L.) isch an Årt aus der Hånif-Familie, nåch an åndrer Eintoalung gheart’r zu dr Ulmen-Familie.
Wó er wåxt.
Er isch in die wårmen Gégetn um-en Mittlmér drhoam, pis in die Weinpaugepiate va Sidtiról, weitrs aa in Órient. Er håt gern Kålchpódn, vrtrågg åbr aa saurere Pédn. Óft wåxt’r in dr Nechnt va dr Mannaésch, va Oachn ódr va dr Stoanpuach.
Peschreibung.
Dr Pam unt sei Hólz.
Pis ibr 20m kånn’r hoach wern. Die Rintn isch grau unt pleip lång glått, die Zweig sein dinn unt glibig (biegsam). A psundrs dicks Exemplar mit 5,5m Umfång wåxt in Flórenz.
Labr.
Af dr Óbrseit sein die Labr runzlig unt a pissl dinklr wia druntr, mit an zahnltn Rånt und an lången pógnen Spitz, pis 15 cm lång unt 5 cm proat, mit an kurzn Stingl. Der Pam wirft in Wintr die Labr å.
Plua unt Frichte.
Die Plua kémmen in April-Mai, sein 2 pis 3mm unt unscheinpår. Draus wåchsn spéter kloane schwårze Kerschtn ("Kirschen"), só groaß wia Erpsn; man hoaßt sie "Zurgelen". Es isch só weanig Fruchtfleisch drpei, dass es sich nét auszåhlt, sie zu éssn; giftig sein sie nét. As Poandl ("Stein") isch rundlt.
Vrwéndung.
Håntwerk.
Mitn hértn Hólz kånn man Werkzuigstiele, Peitschnstiele, Ténnisschlégr unt éhnliche Såchn måchn. Die Rintn gip a gele Fårb å.
Gårtnpau.
Dr Zurglpam wert in die Stédt als Ziarpam ångsétzt; er måcht viel Schåttn unt vrtrågg dréckige Luft. Die Wurzn reißn åbr gern in Pódn auf (dr italienische Nåmen 'spaccasassi" pedaitet „Stoanpréchr“).
Vólksmedizin.
Die Kerschtn unt Labr wirkn gégn Entzindungen. Aa Ånwendung gégn Fraunleidn isch in dr Literatur vrzeichnt.
Ybbs aun da Donau

Ybbs aun da Donau (dt.: Ybbs an der Donau) is a Stod im Beziak Möck in Niedaöstareich.
Log.
De Gmoa Ybbs ligt auf oana Hächn vo 224 m (üwa da Adria) im sidlichn Deu vam Beziak Möck. Da Naum kimd vam Fluss Ybbs, dea vo Sidn kimd und ba da Stod in de Doana ainirind.
Ybbs ligt sidlich vo da Doana und ghead kuiturö und mundortlich zam Mostviadl.
Gschicht.
Durch d'Log aun wichtige Haundlsstroßn entlaung vu da Doana woa Ybbs im Mittloita a wichtiga Haundslbloz. Bsundane Bedeitung hod dabei da Soizhaundl ghobt. Schau im Joa 1317 hod Ybbs desweng as Stodrecht griagt. A des Stodwoppm is aus'n vierzehnten Joahundat.
Bolidik.
Bis in de Fuchzga Joa woa Ybbs a mehrhaitlich schwoaze Stod mid ÖVP-Mehrheitn. Des hod si owa duach'n gsööschoftlichn Waundl gendat (durchn Zuazug vo Hackla, de wos as Kroftwerk baut haum) und seitdem is ba Woin fost oiwai a sozioidemokrodische („rode“) Mehrheit aussakema. Da hiatzade Buagamoasta is ah a Roda und hoaßt Alois Schroll (SPÖ).
Mohammed-Karikaturen

Ois Mohammed-Karikaturen wiad a Serie vo Karikaturn bezeichnet, de wos am 2005 in da dänischn Zeidung "Jyllands-Posten" vaeffentlicht wuan san. Des woan insgsaumt 12 Zeichnungen (Titl: "Des Gsicht vom Mohammed"), de wos in islamischn Prophetn und Religionsstifta Mohammed zan Thema ghobt hom. Des hod zu Protestn und Ausschreitungen vo Moslems auf da gaunzn Wöd gfiat, ba dena 150 Menschn ums Lem kumma san.
Bsundas de Zeichnung vom dänischn Karikaturistn Kurt Westergaard mit ana Bombn im Turban hod zu Aufregung gfiat. Seitdem lebt da Westergaard mit Aunfeindungen, Morddrohungen und persenlichn Aungriffn. Ea steht unta Polizeischutz und muass ständig sein Wohnsitz wechsln.
Hintagrund.
Im Islam san Obbüdungen vo Allah, Mohammed und aundan Prophetn in menschlicha Gstoit vaboten. Des Büdavabot, des wos in da Debattn imma wieda augfiat wuan is, wiad owa im Islam söwa ned konsequent praktiziat. Zoireiche büdliche Doastöllungen san belegt.
De Kritik vo de dänischn Imame hod si aa gegn de wochsende islamfeindliche Hoitung im Westen und gegn de Bedienung vo Vuaurteun gricht, z. B. de Gleichsetzung vo Islam min Terrorismus. Liberale Kritka hom owa drauf higwiesn, dass de Mohammed-Karikaturn im Vagleich zu de Popst- und Judnkarikaturn in de arabischn Medien hoamlos waradn. De gaunze Aufregung warad deswegn unvahötnismäßig und tendenziö reaktionär.
Venus Williams

Venus Ebone Starr Williams (* 17. Juni 1980 in Lynwood, Kalifornien, USA) is a US-amerikanische Tennisspülarin. Sie is de Dochta vo Richard und Oracene Williams und de Schwesta vo da Serena Williams.
De Venushod im Anzl bishea 41 Titl gwunna, drunta siem Titl ba Grand-Slam-Turnian und an Sieg ba de Olympischen Spielen 2000. Im Doppe hod sie zauman mit da Serena Williams insgsaumt neinzehn Titl gwunna, davo zwöf Grand-Slam-Titl und zwaa Siege ba Olympischen Spün (2000 und 2008). Im Mixed hod de Venus zauman mitn Justin Gimelstob zwaa weidare Grand-Slam-Titl gwunna. Damit hods insgsaumt a Preisgöd vo rund 23 Mio. Dollar eigenumma.
Zitat.
„"It was more than a dream come true because I had never dreamed it."“ („Des woa mea, ois dass a Draam woa wuan warad, weu i mi nia traut hob, davo z draama“) (noch de zwaa Olympiasiegen 2000)
Yann Tiersen

Da Guillaume Yann Tiersen (* 23. Juni 1970 z'Brest) is a Komponist und a Musika aus Frãnkreich.
Aussahoib vo Frãnkreich is da Tiersen seid 2001 weng da Fümmusi zu de Kinofüm „De faböhåfte Wöd vo da Amélie“ und „Good Bye, Lenin!“ bekãnt.
Biografie.
Auf d'Wöd kéma is da Yann Tiersen am 23. Juni 1970 in Brest in da Bretagne, aufgwåchsn is a owa in Rennes. Späda hod da Yann a boa Joah in Paris gwohnd und iatzt is a in Ouessant dahoam. Da Tiersen spüd seid a 6 is Geing und Klawia. Ois Jugendlicha håd da Yann in a boa Post-Punk-Gruppn de Gitarr gspüd, wo a, wia a söwa sågt, stoak vo Joy Division und vo de The Stooges beinflusst woan is. Da Tiersen håd ãn de Musihochschuin in Rennes, Nantes und Boulogne studiad und is rechd a gschickta Multi-Instrumentalist.
Musi und Diskografie.
An Tiersen sei Musikstü vabindt de franzésische Folkmusi und in Chanson midn Pop und da Rockmusi. Da Yann vawendt Sequenzn de se oft wiedahoin und leichd variian, deswegn sehng eam vü scho bei da „Minimal Music“. 
Ném seine Åibn komponiad da Tiersen Yann a imma wieda Soundtracks fia bekãnte Füm.
Asiago (Gemeinde)

Asiago isch a Dorf mit 6426 Lait (2015) in der nórditalienischn Provinz Vicenza. Es ligg af der gleichnåmign Hoachflächn af 1001 Meter. As Dórf isch Toal va die só genånntn Siebm Gemeintn (Sieben Kamäun). Der poarische Dialekt (zimbrisch), dén mån då friaher grédt håt, isch zun Groaßtoal ausgstórbm. Der taitsche Nåmen van Dórf isch „„Sleghe“.
Verwåndte Artikl
Beischl (Speis)/Tirolarisch

As Beuschl oder Paischl isch as Fleisch, wås ausn Innern va die Viecher kimmp, wia Herz unt Lungen. As Paischl wert zun Éssn zuapereitet.
Die Innerein hoaßt man in Kärntn Inkhrasch, in Tiról Ingraisch óder éhnlich. Dés Wórt erinnert an mittlhoachtaitsch „gekroese“ (kleines Gedärm).
Eusebio Kino

Eusebio Francisco Kino isch dr spanische Nåmen, af taitsch hoaßt’r Eusebius Franz Kuehn, af walsch Eusebio Francesco Chini. Er isch Jesuitnmissionar in Mexiko unt in haiting Sidwestn va die USA gwésn.
Sei Lébm.
Gepórn isch’r 1644 in Taio in Oansperg, in haiting Trentino. Seinrzeit isch Taio Toal van Heilign Rémischn Reich daitscher Nazión gwésn. Dr Eusebius håt in Jesuitnkolleg in Treant unt dernach in Håll in Tiról studiĕrt, weiters in Ingolstådt; in Låndsberg pan Lech isch’r pa die Jesuitn eintrétn. Schón als Studént håt’r viel Interesse fir Mathematik unt Naturwissnschåft ghåp.
Nåch an zwoajahring Aufenthålt in Spanien, wó er Spanisch glernt håt, isch’r in Jåhr 1681 mit a påår Kollegn nåch Veracruz (Nuispanien, hait Mexiko) umigschifft. Af an Expedizión mitn "Isidro de Atondo y Antillón" isch’r nåch Niedrkalifórnien kémmen. Er håt entdéckt, dass Niedrkalifórnien a Hålbinsl isch, nét an Insl, wia man pis zem gmoant håt; er isch aa pis zu dr Quell van Colorado kémmen. Die erschtn Låndkårtn va dr sel Gégnt håt er zeichnt.
Spétr håt’r Missionsårbeit in Sonora (hait Mexiko) unt Arizona (hait USA) gleischtet. Es isch ihm wichtig gwésn, in die Indianr die Viechwirtschåft peizupréngen, die Aufzucht va nuie Pflånzn unt in Umgång mitn Eisn. Weitrs, dass die Indianr nét va die Europäer in die Pergwerke ausgnutzt wern, dass die Ståmmeskriage unter die Indianr aufhearn. Er håt mit viele Indianrstémm Peziehungen ghåp unt aa die Språch va die Pima-Indianr glernt. Wégn sein Einsåtz fir die Eingepórnen håmen die Mitpriadr in Jesuitnórdn schiaf ångschaugg.
In sein Missiónsgepiat (130 000 km² groaß) håt’r viele Missionsstaziónen grindet, z. B. San Xavier del Bac sidlich va Tucson. Er isch als Padre Kino pekånnt gwésn, die Indianr håm-en aa „Schwårzr Paur“ (Bauer) ghoaßn, wégn seiner schwårza Kuttn. Gstórbm isch’r 1711 in Magdalena de Kino in Mexiko. Ersch in Jåhr 1966 håt man seine sterblichn Ibrreschte gfuntn.
Sei Bedeitung.
Eusebio Kino wert hait in Mexiko wi’a Heiligr vrehrt. In die USA steaht seine Statue unter die 100 va die wichtigschtn Amerikanr in dr "National Statuary Hall" in Kapitol va Wåschingtn. Afn Sockl va dr Statue isch gschiebm „Arizona, Eusebio Francisco Kino SJ, Entdecker, Historiker, Rancher, Missionsgründer und Indianerapostel“. Zem wert er aa als „German“ (Taitschr) pezeichnt. Die Stådt Magdalena de Kino in Mexiko isch nåch ihm penånnt. Um-en Jåhr 2000 håt Arizona in sein Hoametdórf Taio a groaße Bronzestatue gschénkt, dé nen als Reitr zoagg. Peter Horwath, an amerikanischr Hischtórikr, håt’n als „erschtn Cowboy“ pezeichnt. Weanig pekånnt isch’r in Európa, sogår in seinr Hoamet (Welschtirol).
Lahn

In poarischn Sprachraum håt Lahn nét ibråll die gleiche Pedaitung. In Kärntn versteaht man drunter „Lawine“. In Sidtiról isch Lahn as Påchpétt van an wildn Pergpåch, óder es sein die Spurn van an Påch, der sich pan an Unwétter pildet unt die Kulturgrind iberschwémmp unt drauf Stoanmatrial åglågert håt.
Herkunft van Wórt: ålthoachtaitsch leina / levina aus lateinisch lavina.
Kosmanstaud

De Kosmanstaud ("Ruscus aculeatus") håt man friaher zu der Familie va die Liliengewächse zéhlt; hait rechnt ma sie zu die Mäusedorngewächse. Tåtsächlich schaugg sie går nét wia a Lilie aus. Die Staud isch dreiviartl Meter hoach, håt kurze, stéchete Seitnsprósse, wås wia Plattlen ausschaugn, echte Plattlen håt sie nét. Die Pluah sein unscheinpår. In Hérpst fintet man af der Unterseit va dé Pseudoplattlen roate rundlte Frichte, a pissl gréßer wia’n Erps. Die Staud pleip in Winter grean unt die Frichte pleibm lång óbm. In der taitschn Literatur wert der Nåmen Mäusedorn óder Stech-Mäusedorn praucht. Die Italiener verwéntn die Staud gern als Weihnåchtsschmuck unt hoaßn sie pungitopo (Mäusestecher). Sie kimmp in die Walder in Sideurópa vór, pis in Sidn va Sidtiról.
Der Nåmen Kósmanstaud óder Ggósmånstaud isch in Sidtiról iblich unt nimmp Pezug afn Nåmen Kosmas óder afn Hl. Kósmas. In Moritzing pa Poazn isch as Kirchl zun Hl. Kosmas unt Damian in der Nechnt va die Kósmanstaudn.
Marende

Marént, Marend óder Marende isch in Tiról die Tågeszeit um 3 pis 4 Nåmittåg. Gleichzeitig isch es aa die Pezeichnung fir der kåltn Måhlzeit, wås zu der Zeit auftischt wert: Prót mit Speck, Wurst, Kas, derzua a Wein, óder épes Siaßes wia Kuchn óder Keks, derzua Kaffee oder Tee oder schunsch épes. 
Entspréchnugen in boarischn Sprachraum sein Unterbrot, Jause (Éstreich), Vesper, Brotzeit. Marént kimmp ausn Lateinischn.
Marün

De Marün, aa Aprikosn ("Prunus armeniaca") is a Staaobst und mid da Zwetschgn vawandt. Da Marünbaam san eha klaa, hom a runde Krone und wean nua 6-10 Meta hoch. Es gibt aa Marünstraicha.
Herkumft und Aunbaugebiet.
De Marün woa in Armenien scho in da Antike bekaunt, so dass oft glaubt wiad, dass des de uaspringliche Haamat warad. Da botanisch Naum deit a drauf hi. Ba ana archäologischn Ausgrobung in Armenien san in ana Fundstättn aus da Kupfastaazeit, Marünkean gfundn wuan. Aundara Quän wia da Genetika Nikolai Iwanowitsch Wawilow gengan davo aus, dass da genetische Uasprung vo da Marün in China warad, wieda aundare glaum, dass de Marün zeascht in Indien aubaut wuan warad.
Heit wean de Marün vua oim in de Middlmeeastootn wia Italien und Spanien aubaut. Es gibt owa a weida neadlicha gressare Aunbaugebiet; in da österreichischen Wachau, im Sidtiroula Vinschgau und im schweizerischen Kanton Wallis. S wödweit gresste Aunbaugebiet fia Marün liegt in da osttiakischn Provinz Malatya am Obalauf vom Euphrat.
Vawendung.
Aus Marün wean zum Beispü Marünknedln Hegstöd. De Marünmarmela is a unvazichbora Bestaunteu vo da Sacherduatn und wiad a gean ois Füllung fia Foschingskropfn vawendt. Marün san a de Haupzutat fia de Weana Wäschamadln, a bekaunt woame Weana Möhspeis. A grossa Teu vo da Eantn wiad aa zu Marünschnops brennt. Sea beliabt is aa da Marünessig.
De "Wachaua Marün" is ane duach de EU in Eiropa gschitzte Heakumfsbezeichnung. Jeds Joa wiad in Krems s "Marünfest" gfeiat, wo ma de vaschiedanstn Spezialitätn mid da Marün kenna leana und genießn kaun.
Etymologie.
Da klassisch-lateinische Naum vo da Frucht, "prunum Armeniacum" oda aa "malum Armeniacum", oiso „armenischa Opfe“ bzw. „Zwetschgn“, hod si in da botanischn Bezeichnung dahoidn. Aa des Wuat "Marün", geht iwas italienische "armellino" aun lateinischen Nauman zruck. Des Wuat "Aprikosn" leitet si vom lateinischn "praecox" „friareif“ ob..
Marocche di Dro

Marocche di Dro isch der Nåmen van an Pergsturzgepiat nérdlich van Gardasea in der Nechnt van Dórf Dro. As Gepiat isch geológisch intressant.
Literatur.
Scheuber M.: Zur Geologie der Bergsturzmassen im unteren Sarca - Tal; Arb. Inst. Geol. Paläont. Univ. Stuttgart, 1988.
Moos

Moos isch an ålthoachtaitsches Wórt, dés „Sumpf“ pedaitet. In poarischn Språchraum isch as Wórt Moos, Mós óder éhnlich nó in Verwéndung.
In Sidn va Sidtiról wert hait damit a Tiafébene pa der Étsch pezeichnt, wås friaher versumpft gwésn isch. Hait sein då Ópstwiesn. As isch aa an Appellativ fir Moore.
Nagele

Nagele isch in Tiról a Pflånzngåttung aus der Familie va die „Nelkengewächse“. In Kärtn hoaßt dés "Nagl", in mittlpoarischn Raum "Nagerl". Unter Nagele versteaht mån oanerseits die groaßn Nelkn, dé man in die Ploamengschefter kriagg (Dianthus caryophyllus), åndrerseits die kloan wiltwåxetn Nelkn, wia z. B. Dianthus sylvestris unt åndre. Nagele isch der Diminutiv va „Någl“ (nhd. Nagel). In Schrifttaitsch isch die Etymologie nét viel åndersch. As Wórt "Nelke" kimmp va mittlniedertaitsch "Negelke" (dt.: kleiner Nagel). Gwirznagele isch in a Toal Órte die Pezeichnung fir "Gewürznelke".
Die Gåttung Dianthus (Nagele, Nagerl, Nelke) håt innerhålb va der Familie Nelkngewäxe fólgende Merkmåle:
Weltweit existiarn mehrere 100 Årtn va Nagelen. In gesåmtn poarischn Språchraum gip’s 15 Årtn, dé wild wåxn, unt oane, de viel verkaft wert; fir Éstreich (Ö) sein 15 Årtn angébm, fir Paiern (B) 10 Årtn, fir Sidtiról (S) 9 Årtn. Ållerdings isch zu sågn, dass die Gårtn-Nelke, de lei fir Paiern (als Kulturpflånz) ångébm isch, als Gårtn- unt Tópfpflånz aa in Éstreich unt Sidtiról zichtet wert, aa wénn sie in der Exkusiónsflora nét aufscheint. Iberhaup wern in Mittleurópa weitere fréme Årtn kultiviart, de in der Liste untn nét aufscheinen. Die 16 „bajuwarischn“ Årtn sein fólgende:
Osterglocke

Die Oastergglógg isch a Pflånz aus der Familie va die „Hahnenfußgewächse“. Ihre Hoamet sein die wårmen Ålpmtéler. Zem wåxt sie af truckne Héng unt pliaht, wia der Nåmen sågg, in zeitign Friahjåhr. Weiters entnimmp man in Nåmen, dass der Pluah die Fórm van a Gglógg håt. In der Literatur hoaßt sie Berg - Küchenschelle.
Pånzn

Der Pånzn isch a Pehälter aus Hólz óder åndern Material. Meistns wert er fir Flissigkeitn benutzt (Wein, Piêr). Die Hólzpanzn werdn van Pinter (Fåssbinder) hergstéllt.
In die Weinpaugégetn va Sidtiról hoaßt man die seitlichn Prétter van Pånzn die Taufn (dt. Dauben). Méglicherweis håbm die Räter in Pånzn derfuntn; die Rémer håbm sich jednfålls driber gwundert, dass man in Rätien in Wein nét in Tónkriag aufbewåhrt.
Die Herkunft va Pånzn: Lateinisch pantex (Wanst) wert in die nórditalienischn Dialekte panza (Bauch). Aa in Poarischn wert Panzn scherzhåft fir „Pauch“ verwéndet.
Oabeka/Peckn

As Peckn isch in Sidtiról an Oasterprauch. Zwoa Lait håbm a je oan óder mehr (gférpe) Ggoggelen van a Hénn und schlågn die „Pole“ zsåmm. Gwungen håt der, pa dén die Kålchschål van Oa gånz pleip.
Peckn kånn man in hochtaitsch mit „picken“ wiedergébm. Die Végl peckn z. B. mit’n Schnåbl.
Pilgoa

Pilgoa óder Pilgoale isch a Wórt aus Tiról unt Kärntn. As hoaßt, dass die Hénnen liaber Ggoggelen légn, wénn man nét ålle Ggoggelen ausn Nést nimmp. Mån låsst oans drein òder man nimmp an helln Stoan, der ausschaugg wia’n Oa unt légg’n in Nést eini. Dés oanzelne Oa hoaßt Pilgoa. Schón in Mittlhoachtaitschn isch „pilgei“ (Nestei) pelégg. Vielleicht kimmp’s va mittlhoachtaitsch bilegen (beilegen).
Pofl

Pófl isch in Tirol as Hai va der drittn Måhd. Wénn as Wórt aa éhnlich isch wia taitsch „Bafel“ (mindrwertigs Zuig), unt die Pedaitung aa éhlich isch, scheint’s decht koan språchgeschichtlichn Zsåmmenhång zu gébm. („Bafel“ gip’s ersch seit’n 18. Jåhrhundert in der daitschn Standartspråch). Dr Ursprung isch "pabulum" (Spreu) aus dr lateinischn Klóschtrspråch. In Verhältnis zu Årbetsaufwånt pringg die dritte Måhd weanig Ertråg.
Pa dr zwoatn Måhd kriagg man as "Groamet" ódr "Gruamat" (Grummet). Dés Wórt kimmp va mittlhoachtaitsch "gruonmat": "gruoen" = wåxn, "mat" = Måhd.
As Wórt "Hai" selber isch mitn Wórt "haudn" (hauen) vrwåndt. Haudn war in dén Fåll dr Erntevórgång (mahnen, mähen).
Mitn Wórt Måhd isch alemannisch "Matte" (Wiese) ursprungsgleich, ébmsó englisch "meadow" (Wiese). As Groamet hoaßt af énglisch aftermath.
Prantele

Prantele, Pråntr oder Prånto isch in Sidtiról die Bezeichnung fir „Rotschwanz“. Es wert nét ålm unterschiedn, ob’s sich um-en „Gartenrotschwanz“ óder „Hausrotschwanz“ håndlt. Es gip mancherórts a Pezeichnungen, dé genau die Årt ångébm. As Prantele ghert zu die Drósslen, isch åber kleaner as wia z. B. die Zittl (Singdróssl) óder der Kranebeter (Wacholderdróssl).
Wahrscheinlich weisn dé Wérter af der Fårb van Vógl hin, af die Fårbm va Fuier und Kóhln.